Există pagini de război și în romanele lui Aderca. Astfel, țăranul Păun Oproiu din "Domnișoara din strada Neptun" (1921) moare inutil și absurd pe front, determinând întoarcerea familiei sale în satul pe care-l părăsiseră cu speranța obținerii unui trai mai bun. Romanul "Moartea unei republici roșii" (1924), scris pe baza însemnărilor făcute chiar în timpul campaniei militare împotriva Ungariei sovietice, urmărește unele idei utopice de sorginte marxistă cu privire la organizarea unei societăți postbelice noi și are un tezism ideologic observat cu regret de Liviu Rebreanu. Autorul combina reportajul de război cu analiza psihologică și pe alocuri chiar cu pamfletul. Personajul principal, căprarul Aurel, alter ego literar al autorului, suferă schimbări ideologice pe parcursul campaniei, evoluând de la marxism la anarhism și în cele din urmă la un solidarism universal al cărui chip nu reușește să-l întrevadă. Având o structură eterogenă ca efect al experimentării de către autor a unor formule de creație diverse, "Moartea unei republici roșii" nu are o semnificație literară deosebită, dar conține pagini descriptive valoroase.